ཨོཾ་སྭསྟི་སིདྷན་ཏུ། ཕྱོགས་བཅུ་དུས་བཞིའི་རྒྱལ་བ་མ་ལུས་ཀུན། །རྗེ་བཙུན་དཔལ་ལྡན་བླ་མ་རྡོ་རྗེ་འཆང་། །གསང་གསུམ་མི་ཟད་རྒྱན་གྱི་འཁོར་ལོར་རྫོགས། །ཞབས་པད་སྤྱི་བོའི་གཙུག་ཏུ་གུས་པས་མཆོད། །གང་སྐུ་མཚན་དཔེའི་གཟི་འབར་རྟ་ལྗང་ཅན། །རབ་འབྱམས་གདུལ་བྱ་རིས་མེད་ལྷ་ལམ་དུ། །ཕྲིན་ལས་འོད་བརྒྱ་འགྱེད་པའི་རྣམ་པར་ཐར། །ནམ་ཡང་འགྲིབ་མེད་མཛད་པར་གསོལ་བ་འདེབས། །ཁྱོད་གསུང་བདེན་དོན་བཅུ་གཉིས་ཆོས་སྒྲའི་དབྱངས། །སྐལ་ལྡན་རྣ་བའི་བཅུད་དང་ཡིད་ཀྱི་གསོས། །རྒྱུན་ཆད་མེད་པའི་དགའ་སྟོན་སྩོལ་བའི་དཔྱིད། །རྟག་པར་རེ་སྐོང་མཛད་པར་གསོལ་བ་འདེབས། །ཉིད་ཐུགས་ཆོས་དབྱིངས་ཟབ་མོའི་ཆུ་གཏེར་ཆེ། །རྨད་བྱུང་ཡོན་ཏན་དཔལ་གྱི་ཡོངས་གཏམས་པས། །དད་ལྡན་ཀླུ་དབང་ཉེར་ཚོའི་བསྟི་གནས་མཆོག།མི་ཟད་འདོད་འབྱུང་ཟད་པར་གསོལ་བ་འདེབས། །ཇི་ལྟར་མཚན་མོའི་བདག་པོ་སྐྱེ་བྲིའི་ཚུལ། །སྣང་ཡང་དོན་

ལ་སྐྱེ་བྲིས་མ་གོས་ལྟར། མགོན་ཁྱོད་སྐྱེ་འཆི་འཕོ་འགྱུར་བྲལ་བཞིན་དུ། །སྐྱེ་འཆིའི་སྣང་ཚུལ་མི་སྟོན་བརྟན་བཞུགས་གསོལ། །ཞིང་ཁམས་ཇི་སྙེད་གདུལ་བྱ་དེ་སྙེད་དང་། །མཚུངས་པར་སྤྲུལ་པའི་རོལ་གར་སྟོན་བཞིན་དུ། །ཞིང་འདིར་བདག་སོགས་གདུལ་མཁས་ཐུགས་རྗེའི་གཏེར། །མཆོག་གི་སྤྲུལ་སྐུ་བསྐལ་བརྒྱར་ཞབས་བརྟན་གསོལ། །དཔག་བསམ་ཤིང་དང་བུམ་བཟང་ཡིད་བཞིན་ནོར། །རིས་མེད་འདོད་དགུའི་ཆར་རྒྱུན་འབྱུང་བ་ཡང་། །གསོལ་བ་འདེབས་པའི་རྟེན་འབྲེལ་མ་ལྟོས་བཞིན། །བདག་གིས་གསོལ་བ་བཏབ་དོན་འགྲུབ་པར་མཛོད། །སྲིད་ཞི་འཁོར་འདས་སྣང་སྲིད་སེམས་ཀྱི་འཕྲུལ། །སེམས་ཉིད་གཟོད་ནས་ཡོངས་དག་ཆོས་ཀྱི་དབྱིངས། །དེ་ཉིད་བླ་མ་ཁྱོད་སྐུར་ཆོས་སྐུའི་ངང་། །འདུ་འབྲལ་མེད་པར་བདག་སོགས་གྲོལ་བར་ཤོག །རབ་འབྱམས་རྒྱལ་བ་རྒྱལ་སྲས་བླ་མ་ལྷ། །མཁའ་འགྲོ་ཆོས་སྲུང་ཐུགས་རྗེའི་ནུས་སྟོབས་དང་། །བདག་སོགས་དད་གུས་གདུང་བས་གསོལ་

བཏབ་མཐུས། །བསྐལ་བརྒྱར་ཞབས་རྟན་ཕྲིན་ལས་གོང་འཕེལ་ཤོག དེ་ལྟར་ཁམས་གསུམ་འགྲོ་བའི་འདྲེན་པ་རྒྱལ་མཆོག་སྤྲུལ་པའི་སྐུ་ཉིད་བསྐལ་པ་ནས་བསྐལ་བའི་བར་དུ་ཞབས་པད་མི་འགྱུར་རྡོ་རྗེའི་གདན་ལ་གཡོ་བ་མེད་པར་བརྟེན་ཞིང་། སྐལ་པ་ཐ་དད་དང་འཚམས་པའི་ཆོས་ཀྱི་བདུད་རྩི་རྒྱུན་ཆད་མེད་པར་རྩོལ་བས་གདུལ་བྱ་རྣམས་བྱང་གྲོལ་ལ་འགོད་པར་གསོལ་བ་སྙིང་ཁོང་རུས་པའི་དཀྱི་ནས་བཏབ་པ་འདི་ནི། ཡུལ་མཐའ་ཁོབ་ལས་ཡང་ཁོ་ཉིད་དུ་གྱུར་པའི་ནགས་ཁྲོད་དབེན་པར་གནས་བཅས་པའི་སྤོང་བ་པ་རྒན་པོ་མཁས་མཆོག་པདྨ་ལེགས་གྲུབ་སྩལ་གྱིས། དངོས་འབྱོར་ཟང་ཟིང་གི་མཆོད་པ་མ་མཆིས་ཀྱང་། དད་མོས་གདུང་ཤུགས་དྲག་པོས་ཀུན་ནས་བླངས་ཤིང་། སྒྲུབ་པའི་མཎྜལ་དང་བཅས་ཏེ་གསོལ་བ་བཏབ་པ་ལ་བརྟེན་ནས།བདག་སོགས་མཁའ་མཉམ་གྱི་འགྲོ་བ་ལས་ངན་གཅོང་རོང་དུ་ལྷུང་ཞིང་སྡུག་བསྔལ་གྱི་རྦ་ཀློང་དྲག་པོར་འཁྲུག་པ་རྣམས་ལ་བརྩེ་བ་ཆེན་པོས་ཉེ་བར་དགོངས་ནས་ཞབས་པད་བསྐལ་བརྒྱར་བརྟནཔ་དང་། བདག་རྒན་པོ་ཡང་ཇི་སྲིད་གཟུང་འཛིན་གྱི་རི་མོ་མ་ཞིག་གི་བར་དེ་སྲིད་ཀྱི་སྐྱེ་བའི་འཕྲེང་བ་ཇི་

སྙེད་པར་འབྲལ་མེད་ཐུགས་རྗེས་གཡེལ་བ་མེད་པར་སྐྱོང་ཤིང་གཟིགས་པར་མཛད་དུ་གསོལ། ཞེས་པ་འདི་པཎ་ཆེན་བི་མ་དང་ཆོས་རྒྱལ་དྭགས་པོ་ལྷ་རྗེ་སོགས་ཀྱི་རྣམ་པར་འཕྲུལ་པ། སྒམ་པོ་མཆོག་གིས་སྤྲུལ་སྐུའི་བརྟན་བཞུགས་སུ་ཕུལ་བའོ།།